Luis Acín Boned

**Luis Acín Boned** (Uesca, 29 de noviembre de 1948) ye un politico y empresario aragonés natural d'o municipio de Uesca.

Ha ocupau cargos en diferents organizacions empresarials, como o de president de l'Asociación d'Empresarios d'Hostelería de Uesca, president d'a Confederación d'Empresarios Uescana, miembro d'as chuntas directivas d'a Confederación Espanyola d'a Chicota y Meyana Empresa y d'a Confederación Espanyola d'Organizacions Empresarials, president fundador d'a Sociedat Uescana de Garantías Reciprocas (OSCAVAL) y presidente nacional de CESGAR.

En o mundo d'a politica ha ocupau cuantos cargos, entre os que destacan os de consellero d'Industria, Comercio y Turismo y consellero d'Ordenación Territorial, Obras Publicas y Transportes d'o Gubierno d'Aragón, y o d'alcalde de Uesca.

## Biografía
### Inicios
Luis Acín treballó dende os 19 anyos y sin estudios superiors en un restaurant familiar, lo que suponió o suyo primer paso en o mundo d'a hostelería.

Prencipió en a politica como primer tenient d'alcalde d'o Concello de Uesca, cargo que desempenyó entre 1979 y 1982. En 1983 dentró en o Partido Aragonés (PAR), partiu por o que fue eslegiu concellero de Uesca y deputau provincial (1987). Dimpués, renunció a istos cargos pa dentrar a fer parti d'o Gubierno de Aragón presidiu por l'aragonesista Hipólito Gómez de las Roces, como consellero d'Industria, Comercio y Turismo (1987-1991).

Entre 1991 y 1993 estió consellero d'Ordenación Territorial, Obras Publicas y Transportes —puesto dende o que negoció o Pacto de l'Augua— en o Gubierno PP-PAR d'Emilio Eiroa, continando como parlamentario rechional dica a final d'a lechislatura.

Eslechiu alcalde de Uesca por o PAR en 1995, con os votos de PAR y PP, quedó con un gubierno en minoría —con seis concellers— en crebar-se o pacto con os suyos socios d'o PP en primerías de 1997. En octubre d'ixe mesmo anyo formalizó un alcuerdo de gubierno con os socialistas, pero o 13 de noviembre renunció a o cargo por motivos de salut, tornando asinas a l'actividad profesional, que ha iu alternando con as responsabilidaz politicas.

### Partido Popular
As suyas relacions con Santiago Lanzuela, con qui coincidió en a Deputación Cheneral d'Aragón, lo levoron a afiliar-se a o Partido Popular en l'anyo 2000, y a acceptar a suya propuesta d'encabezar a candidatura d'iste partiu por a provincia de Uesca, en as eleccions chenerals lechislativas d'Espanya d'ixe anyo.

En o Congreso d'os Deputaus, fació parti d'as comisions d'Exteriors, Medio ambient y Presupuestos. Tamién fue encargau por o suyo partiu d'esfender y explicar o Pacto de l'Augua y o Plan Hidrolochico Nacional. Mientres o suyo tiempo como deputau, o Gubierno central asumió bels compromisos pendients con a provincia de Uesca, lo que se tradució en logros como o desbloqueyo d'o entibo de Mont Aragón, a lanzadera de l'AVE u a variant ferroviaria de Uesca.

O 19 de chulio de 2002, o PP presentó oficialment a candidatura de Luis Acín a o Concello de Uesca pa las eleccions municipals de 2003, en as que remató ganando Fernando Elboj Broto. Ista yera a cuarta ocasión en que optó a ixe puesto: a primera vegada lo fació como independient, y as atras dos (1987 y 1995), en as listas d'o Partido Aragonés (PAR).

### Renuncia
O 8 d'abril de 2003, Luis Acín renunció a o suyo escanyo en o Congreso d'os Deputaus de Espanya y demandó a suya baixa como militant d'o Partido Popular en protesta por a posición que o gubierno de José María Aznar heba adoptau sobre a guerra contra Irak.

## Referencias

## Bibliografía
*  Voto de castigo: el despertar de la conciencia ciudadana y la derrota del PP. Pablo Ordaz. Ed. Debate, 2004. Pach. 90. ISBN 9788483065808.
*  "Quién es quién en España". Ed. Sor Ángela de la Cruz, 2000.
*  "Congress of Local and Regional Authorities of Europe". Council of Europe. 1997. ISBN 9789287131751.